KOMISIJOS SPRENDIMAS
2004 m. spalio 5 d.
iš dalies keičiantis Sprendimą 2004/630/EB, patvirtinantį valstybių narių naminių ir laukinių paukščių susirgimų paukščių gripu tyrimų įgyvendinimo 2004 metais programas ir nustatantį atskaitomybę, susijusią su šių programų įgyvendinimo išlaidoms kompensuoti skirta Bendrijos finansine pagalba bei teise į ją
(pranešta dokumentu Nr. K(2004) 3607)
(Tekstas svarbus EEE)
(2004/679/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje (1), ypač į jo 20 straipsnį,
kadangi:
(1)
Tarybos sprendime 90/424/EEB numatyta Bendrijos finansinė pagalba technikos ir mokslo priemonėms, kurios yra būtinos Bendrijos veterinarijos teisės aktams tobulinti, veterinariniam švietimui bei mokymui.
(2)
Komisijos sprendime 2004/111/EB (2) numatyta 2004 m. įgyvendinti naminių ir laukinių paukščių susirgimų paukščių gripu valstybėse narėse tyrimus, laikantis Bendrijos patvirtintų tyrimų planų; atliekant šiuos tyrimus turėtų būti ištirtas paukščių apsikrėtimas, galintis nulemti būtinybę persvarstyti dabartinius teisės aktus ir papildyti žinias apie galimą laukinių gyvūnų grėsmę gyvūnams ir žmonėms.
(3)
Komisija, remdamasi Sprendime 2004/615/EB, iš dalies keičiančiame Sprendimą 2004/111/EB dėl naminių ir laukinių paukščių susirgimų paukščių gripu valstybėse narėse tyrimų įgyvendinimo 2004 m., nustatytomis gairėmis, išnagrinėjo valstybių narių pateiktas programas ir nustatė, kad jos atitinka minėtas gaires.
(4)
Atsižvelgiant į sunkumus, patirtus pirmąkart įgyvendinant šias programas, naujosioms valstybėms narėms buvo pratęstas jų programų pateikimo terminas.
(5)
Kiekviena jau pateikta valstybių narių programa buvo atskirai patvirtinta Komisijos sprendimu 2004/630/EB (3) ir jai buvo skirta finansinė pagalba.
(6)
Pastaruoju metu pateiktos naujųjų valstybių narių programos yra išnagrinėtos ir nustatyta, kad jos atitinka nustatytas gaires, todėl turėtų būti patvirtintos.
(7)
Todėl Sprendimą 2004/630/EB reikėtų iš dalies pakeisti, kad būtų patvirtintos atskiros naujųjų valstybių narių pateiktos programos; tačiau atsižvelgiant į patirtį, įgytą per pastarojo meto didesnes paukščių gripo epidemijas, reikėtų perskirstyti Bendrijos finansinę pagalbą.
(8)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Sprendimo 2004/630/EB I priedas pakeičiamas šio sprendimo priedu.
2 straipsnis
Šis sprendimas skirtas valstybėms narėms.
Priimta Briuselyje, 2004 m. spalio 5 d.